અડાજણ, રાંદેર, પાલ, જહાંગીરપુરા તરફ જવા માટે તાપી પર અનેક પુલ બનાવ્યા હોવા છતાં સરદારબ્રિજ પરનું ભારણ ઓછું થતું નથી. તેવા સંજોગોમાં લોકોને પડતી તકલીફને પહલે પોલીસ કમિશનરે આ જાહેરનામુ બહાર પાડ્યું છે. તેવું કહેતાં ટ્રાફિક વિભાગના એસીપી ઝેડ.એ. શેખે ઉમેર્યુ હતું કે સાંજે સાડા છ વાગ્યાથી સાડા સાત વાગ્યા સુધીના સમયગાળામાં અઠવાગેટ તરફથી અડાજણ તરફ જનારા વાહનોની સંખ્યા મોટા પ્રમાણમાં રહે છે. સામે તરફ અડાજણ તરફથી અઠવાગેટ તરફ આવનારા વાહનોની સંખ્યા ખૂબ ઓછી હોય છે. એટલે એવી વ્યવસ્થા કરી છે કે સાંજે 6.30થી 7.30 સુધી અઠવાગેટથી અડાજણ તરફ જવા માટે બન્ને ટ્રેક ખુલ્લા રહેશે. અલબત્ત, ભૂલકાં ભવન ત્રણ રસ્તાથી જે વાહનચાલક રિંગ રોડ પર આવવા ઇચ્છશે તે સરદાર બ્રિજ પર તાજેતરમાં જ બનાવેલા નવા ટ્રેકનો ઉપયોગ કરી શકશે. બાકી અડાજણ સહિતના અન્ય વિસ્તારોના વાહનચાલકો સ્વામી વિવેકાનંદ બ્રિજ (મક્કાઈ પુલ)નો ઉપયોગ કરી નાનપુરા થઈ શહેરના કોઈ પણ રસ્તે જઈ શકશે.